text: Ukendt SF-medlem fra Vejle vil have kampvalg
  10 februar 2014 kl. 10.58
  Peter Andersen, der er et hidtil ukendt medlem af SF i Vejle, vil have kampvalg om formandsposten i det kriseramte parti. Han søger derfor 100 stillere, så han kan stille op mod Pia Olsen Dyhr.
  På Facebook-siden "SF - fri debat" skriver han:
  "Kære SF'er. 
  Vil du være stiller for mig til formandsposten i SF? 
  Så send en mail med navn, partiforening, e-mail og eventuel ét tillidshverv til peterandersen.sf@gmail.com.
  ...
  I mailen skal du skrive "Jeg er stiller for Peter Andersen til formandsposten i SF".
  - Det skal siges at jeg stiller op som en kritisk røst og det at blive formand ikke er et mål for mig i sig selv, men simpelthen for at få taget en tiltrængt debat i partiet".
  Ifølge SFs love kræver det, at 100 SF-medlemmer melder sig som stillere for, at en kandidat kan stille op til formandsvalget - og de skal skaffes inden torsdag kl. 13, hvor kandidaterne skal have meldt sig.
  SF i Vejle står ikke bag opstillingen af Peter Andersen, der år tilbage sad i den lokale bestyrelse som repræsentant for SF Ungdom.
  - Vi så ikke meget til ham. Det overrasker mig, at han stiller op. SF i Vejle bakker ikke op om hans kandidatur, siger Henrik Klausen, der er kasserer i SF Vejle, hvor der er omkring 130 medlemmer.
   - Se mere om Peter Andersen her
  Peter Andersen er 24 år, lærerstuderende, meget aktiv spejder og teater-interesseret, fortæller han på sin hjemmeside.
  link - Link til Facebook-debat om Peter Andersens kandidatur
  